### NN 85/2022 (22.7.2022.), Odluka o naknadi za razvoj trgovačkog društva Vode Jastrebarsko d.o.o.

VODE JASTREBARSKO d.o.o.

1325

Na temelju članka 52. Zakona o financiranju vodnoga gospodarstva (»Narodne novine« broj 153/2009, 90/2011, 56/2013, 154/2014, 119/2015, 120/2016, 127/2017, 66/2019) i članka 23. Zakona o vodnim uslugama (»Narodne novine« broj 66/19), u svezi s člankom 445. Zakona o trgovačkim društvima (»Narodne novine« br. 111/93, 34/99, 121/1999, 52/00, 118/03, 107/07, 146/08, 137/09, 152/11, 111/12, 68/13, 110/2015 i 40/2019) i člankom 10. Izjave o osnivanju trgovačkog društva Vode Jastrebarsko d.o.o., Skupština trgo­vačkog društva Vode Jastrebarsko d.o.o. donijela je na XX. sjednici održanoj 14. srpnja 2022. godine

ODLUKU

O NAKNADI ZA RAZVOJ

Članak 1.

Ovom Odlukom o naknadi za razvoj (u daljnjem tekstu: Odluka) određuje se obveza plaćanja naknade za razvoj na području nadležnosti javnog isporučitelja vodne usluge trgovačkog društva Vode Jastrebarsko d.o.o. (u daljnjem tekstu: Isporučitelj), obveznici plaćanja naknade za razvoj, osnovica, način i rokovi uplate naknade za razvoj, namjene kojima služi prihod od naknade za razvoj, visina, izuzeća od plaćanja te nadzor nad obračunom i naplatom naknade za razvoj.

Članak 2.

Područje nadležnosti Isporučitelja obuhvaća sljedeću jedinicu lokalne samouprave, Grad Jastrebarsko.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj na uslužnom području Isporučitelja.

Članak 4.

(1) Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m³).

(2) Visina naknada za razvoj iznosi 2,07 kn/m³ isporučene vode za cijelo područje nadležnosti Isporučitelja.

Članak 5.

(1) Naknada za razvoj obračunava se putem računa za vodnu uslugu i iskazuje se kao zasebna stavka na računu.

(2) Račun za vodnu uslugu iz stavka 1. ovoga članka ispostavlja Isporučitelj.

(3) Ukupan iznos naknade za razvoj koju je obveznik plaćanja dužan platiti predstavlja umnožak količine isporučene vodne usluge i iznosa naknade za razvoj utvrđene ovom Odlukom.

(4) Iznos naknade za razvoj ne podliježe obvezi obračunavanja poreza na dodanu vrijednost.

(5) Naknada za razvoj je prihod Isporučitelja.

Članak 6.

(1) Prihodi od naknade za razvoj koriste se za:

(a) financiranje gradnje komunalnih vodnih građevina sukladno planu gradnje komunalnih vodnih građevina

(b) za sufinanciranje troškova izgradnje komunalnih vodnih građevina u investicijama EU projekata

(c) usluge izrade projektne i tehničke dokumentacije i

(d) otplatu zajmova i kredita za gradnju komunalnih vodnih građevina.

(2) Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima.

Članak 7.

Način i rokovi plaćanja naknade za razvoj određuju se sukladno Odluci o cijeni vodnih usluga koju donosi Isporučitelj.

Članak 8.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 6. ove Odluke.

Članak 9.

(1) Prikupljanje sredstava od naknade za razvoj te namjensko korištenje tih sredstava obavlja Isporučitelj.

(2) Isporučitelj je u obvezi prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 10.

(1) Ova Odluka stupa na snagu danom donošenja, a primjenjuje se od 15. srpnja 2022. godine i vrijedi do 31. prosinca 2025.

(2) Ova Odluka objavljuje se u »Narodnim novinama« te na mrežnoj stranici Isporučitelja.

(3) Isporučitelj je dužan ovu Odluku dostaviti u roku od 5 dana od njenog stupanja na snagu Vijeću za vodne usluge.

(4) Stupanjem na snagu ove Odluke, prestaje vrijediti Odluka o naknadi za razvoj javne vodoopskrbe i javne odvodnje na području Grada Jastrebarskog objavljene u Službenom glasniku Grada Jastrebarskog broj 4/2017.

Urbroj: 025-01/22-01/02
 Klasa: 238-12-22-11
 Jastrebarsko, 14. srpnja 2022.

Predsjednik Skupštine
 Vode Jastrebarsko d.o.o.
 Gradonačelnik
 Zvonimir Novosel, dipl. ing., v. r.